Έλεγχος εγκυρότητας (validation) τροποποιημένων δεικτών Μεσογειακής διατροφής σε εργασιακό περιβάλλον
Authors: Ρωμανίδου Μαρία 
Published: November 2021

Εισαγωγή: Η Μεσογειακή Διατροφή έχει αποδειχθεί με πληθώρα ερευνών ότι σχετίζεται με πολλαπλά οφέλη για την υγεία. Το γεγονός αυτό προκαλεί αυξημένο ενδιαφέρον για εφαρμογή της Μεσογειακής Διατροφής ως μέσο πρόληψης χρόνιων μη μεταδοτικών νοσημάτων. Για να μετρηθεί η προσκόλληση στη Μεσογειακή Διατροφή χρησιμοποιούνται τα σκορ Μεσογειακής Διατροφής, ωστόσο η καταγραφή της προσκόλλησης στη Μεσογειακή Διατροφή μέσω αυτών των σκορ μπορεί να είναι δύσκολη λόγω της υποκειμενικής φύσης των ερωτηματολογίων που καταγράφουν την προσκόλληση σε ένα διατροφικό μοτίβο με αυτόματη συμπλήρωση από τους συμμετέχοντες καθώς και λόγω των πολιτιστικών διαφορών μεταξύ των Μεσογειακών και των μη Μεσογειακών πληθυσμών. Σκοπός: Σκοπός αυτής της διατριβής είναι η αξιολόγηση της εγκυρότητας του τροποποιημένου σκορ Μεσογειακής διατροφής mMDS (modified Mediterranean Diet score) σε δείγμα επαγγελματιών πυροσβεστών στο Πυροσβεστικό Σώμα της Ινδιανάπολης, ΗΠΑ.Υλικό και Μέθοδοι: Το υλικό της μελέτης αποτέλεσαν 413 πυροσβέστες (94,2% άνδρες, ηλικίας από 27 έως 66 έτη με μέση ηλικία τα 48,46 ± 8,27 έτη) που συμμετείχαν στη μελέτη "Feeding America's Bravest". Για τη διερεύνηση της συγκλίνουσας εγκυρότητας εξετάσθηκε ο βαθμός συσχέτισης των τιμών του mMDS με την ήδη επικυρωμένη κλίμακα Μεσογειακής διατροφής PREDIMED, ενώ για τη διερεύνηση της δομικής εγκυρότητας συσχετίσθηκαν οι τιμές του mMDS με τα ανθρωπομετρικά χαρακτηριστικά, τις μετρήσεις αρτηριακής πίεσης και τους βιοχημικούς δείκτες καρδιαγγειακού κινδύνου των συμμετεχόντων. Αποτελέσματα: Το mMDS σκορ παρουσίασε στατιστικά σημαντική θετική συσχέτιση με το PREDIMED σκορ (r=0,736, p<0,001; ICC=0,593, 95% CI = 0,479- 0,681, p<0,001), ήταν στις αναμενόμενες κατευθύνσεις με τις διατροφικές προσλήψεις των τροφίμων που περιλαμβάνονται στο PREDIMED και επίσης διαπιστώθηκε μια μέτρια συμφωνία μεταξύ αυτών των δύο μεθόδων διατροφικής αξιολόγησης (κ=0,44, p<0,001). Κατά την ταξινόμηση των συμμετεχόντων σε κατηγορίες προσκόλλησης στη Μεσογειακή διατροφή με τα δύο αυτά ερωτηματολόγια, παρατηρήθηκε ποσοστό ορθής ταξινόμησης της τάξης του 62,4% (258 πυροσβέστες). Μετά από προσαρμογή ως προς το φύλο και την ηλικία των ατόμων, η πολλαπλή γραμμική παλινδρόμηση έδειξε ότι το mMDS παρουσίασε στατιστικά σημαντική αρνητική συσχέτιση με τον Δ.Μ.Σ. (p=0,019), το ποσοστό σωματικού λίπους (p=0,001), την περιφέρεια μέσης (p=0,014), την αναλογία ολικής/HDL χοληστερόλης (p<0,001), των επιπέδων τριγλυκεριδίων (p=0,020) και στατιστικά σημαντική θετική συσχέτιση με την ΗDL χοληστερόλη (p=0,020). Παρατηρήθηκε επίσης μία τάση για χαμηλότερα επίπεδα της ολικής χοληστερόλης (p=0,093), της LDL χοληστερόλης (p=0,088) και των επιπέδων σακχάρου (p=0,057) με την αύξηση του mMDS σκορ. Δεν παρατηρήθηκε στατιστικά σημαντική συσχέτιση του mMDS σκορ με την συστολική (p=0,330) και τη διαστολική πίεση (p=0,122).Συμπεράσματα: To σκορ mMDS είναι ένα έγκυρο εργαλείο για τη μέτρηση της προσκόλλησης στη Μεσογειακή Διατροφή σε εργαζόμενο μη Μεσογειακό πληθυσμό, όπως οι πυροσβέστες των ΗΠΑ, και μπορεί να είναι χρήσιμο στην έρευνα και στην κλινική πράξη για την αξιολόγηση της προσκόλλησης της Μεσογειακής διατροφής κα- θώς και να χρησιμοποιηθεί ως προβλεπτικό εργαλείο για την αξιολόγηση του κινδύνου χρόνιων μη μεταδοτικών νοσημάτων.